Coa de temporaj

La Coa de temporaj l’è ona serie de temporaj vun che ‘l ghe va adrée al’alter. La se forma quand i temporaj tenden a auto–rigeneràss cioè ògni temporal ne fa comenzà on alter pròppi de dree a lu che poeu el gh’andarà adrèe. 

La coa de temporaj la determina zòn indoe el va adrée a pioeuv, de per via de temporaj, che se moeuven a ripetizión in su la stèssa región per un cèrt perìod de temp. I cov de temporaj hinn bònn de prodù pioeuva eccessiva, e despèss hinn responsabil de alluvión ràpid.

Formazion

Acquèri e temporaj in cov de temporaj se sviluppen ind on’ àrea fissa de instabilità atmosferega, e se moeuven segond  la direzión principal di vent. Alter pioeuv e temporaj poden anca formàss quand che el front di rebùff el tacca denter l’aria de foeura al temporal. El stèss procèss el se ripètt fin tant che i condizión de l’atmosfera che la gh’è intorna diventen tròpp stabil de sostentà anmò i temporaj. Di acquéri poden anca sviluppass prèss a front stazionari, indoe i vent ie ménen innanz insèma al front. I acquéri che de sòlit compagnen i temporaj hinn de sòlit temporaj minga del tutt sviluppàa.
On temporal a l'è auto-rigenerant,  quand noeuv cèllul se formen da la part contraria rispètto ai vent che dòminen, de sòlit la part òvest o sud-òvest in del emisfero Nord, e inscì el temporal el par che ‘l resta stazionari o addirittura el vaga indrée rispètto ai vent che dòminen. Siben che l’area de precipitazion despèss la para stazionaria al radar meteorològich, o anca che la se moeuva indrée rispètto al vèrs di vent dòminant, a l’è on’illusión. El temporal, in realtàa, a l’è on temporal a cèllula multipla con cellùl noeuv e pussée virgorus che se formen al contrari rispètto al vèrs di vent che dòminen che inveci hinn reponsabil del spostament de ògni cèllula in deperlee. Donca el succed che i vècc cèllul de temporaj ghe vann adrée ai vent che dòminen, intanta che quej noeuv hinn adrée a formàss dedrèe pront a ciapànn el pòst.

On temporal a l'è auto-rigerant quand che 'l seguta a stà in sui stèss zòn e quèst el succed quand che gh'è ona ripruduzion sora-vent donca cont ona velocità de spostament molto bassa.
La velocità de spostament la pò vèss preveduda cont el metod del Stephen Corfidi.

Perìcoj

Ona serie de temporaj che hinn semper adrée a moeuves in sula stèssa zòna, fan vegnì giò fòrt precipitiazión che poden provocà di alluvión ràpid.  

Referenz

Ligamm de foeura
 MCS Movement and Behavior by Stephen Corfidi
 May 28th Bear Creek Flash Flood Meteorological Analysis by Mike Evans

Categoria:Meteorologia
Categoria:Fenomen meteorologegh de media scala